झांसी. सरकार से राहत के नाम पर 23 और 28 रुपए का चेक मिलने के बाद किसान आक्रोशित हैं। मंगलवार को बांदा में इस मामले को लेकर किसानों ने धरना-प्रदर्शन कर चेक वापस कर दिया। वहीं, झांसी में विरोध जताते हुए किसानों ने ठीक से मुआवजा नहीं तो इसके बदले मौत की मांग की है। उन्होंने कहा कि अगर यही बर्ताव करना है तो फिर उन्हें अन्नदाता कहलाना पसंद नहीं है।
मऊरानी में भारतीय किसान यूनियन (भानु गुट) के बुंदेलखंड के अध्यक्ष शिव नारायण सिंह परिहार के नेतृत्व में हजारों किसान तहसील परिसर पहुंचे। यहां सभी धरने पर बैठ गए। इस दौरान शिव नारायण ने कहा कि सरकार किसानों को 28 रुपए के चेक देना बंद कर दे। अगर बर्बाद किसान अपनी मनमानी और दबंगई पर आ गया तो उनसे बुरा कोई नहीं होगा। सरकार हो या प्रशासन, फिर वे किसी की नहीं सुनेंगे।
तहसील में ताला लगाने की चेतावनी
किसानों ने पीएम को संबोधित करते हुए एसडीएम को ज्ञापन सौंपा। भानु गुट के अध्यक्ष ने कहा कि बुंदेलखंड के बांदा ही नहीं, झांसी में भी इतनी कम राशि के चेक देकर किसानों के साथ मजाक किया जा चुका है। शिकायत के बावजूद जिला प्रशासन ने कोई कार्रवाई नहीं की। उन्होंने चेतावनी दी कि सरकार और अधिकारियों को ये उदासीनता उन पर भारी पड़ेगी। अगर जल्दी उनकी समस्याओं को दूर नहीं किया गया तो वे तहसील में ताला लगा देंगे। इसके लिए वे जेल भी जाने को तैयार हैं।
किसानों को अब तक नहीं मिला मुआवजा
गांव धवाकर के किसान राम कृपाल ने बताया काफी संख्या में किसानों को मार्च महीने में ओलावृष्टि के बाद पड़े सूखे से राहत के तौर पर मुआवजा नहीं मिला है। गांवों में अधिकतर लोगों को पेंशन नहीं मिला है। इस वजह से उन्हें परेशानी का सामना करना पड़ रहा है।
राहत के नाम पर दिया था 23 रुपए का चेक
बता दें, हाल ही में बांदा में किसानों को 23 रुपए का चेक राहत के तौर पर दिया गया था। इस वजह से किसानों में काफी गुस्सा है। वहीं, बुंदेलखंड में ओलावृष्टि और सूखा पड़ने की वजह से फसल खराब हो गई थी। ऐसे में इस साल अब तक यहां करीब 500 किसान सुसाइड कर चुके हैं।
आगे की स्लाइड्स में देखें, प्रदर्शन करते किसानों की फोटोज...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva